
Opgavemanual for større skriftlige opgaver på HF
Din SSO skal indeholde følgende:
· Forside 
· Resumé
· Indholdsfortegnelse
· Indledning 
· Besvarelse af opgaveformuleringen med citater og litteraturhenvisninger 
· Konklusion 
· Litteraturliste
· Evt. bilag

Din opgave skal typisk have et omfang svarende til 10-15 sider (f.eks. Times Roman, skriftstørrelse 12, 1 ½ linjeafstand). Disse sider tælles fra indledning til og med konklusion. 

Illustrationer på disse tæller ikke med – og en normalside er 2.400 tegn med mellemrum. 
(Forside, resumé, indholdsfortegnelse, noter, litteraturliste, figurer, illustrationer og bilag tæller ikke med i de 10-15 sider). Din opgave skal altså fylde mellem 24.000-36.000 tegn inkl. mellemrum.

Husk, at din opgave skal have sidetal og sidehoved (med angivelse af navn og klasse). Brug opgave-skabelonen, når du skriver opgaven.

Forside
Forsiden skal rumme opgaveformuleringen ordret, som den er formuleret af din vejleder, samt dit navn, din klasse og skole. Du kan selv skrive dette ind i et skema eller tage et screenshot af den udleverede opgaveformulering og indsætte det.  Derudover må den gerne indeholde et relevant billede, men det er ikke et krav.
Resumé 
Resuméet skal have et omfang på ca. 150 ord. Det skal indeholde en kortfattet beskrivelse af opgavens formål (hvad opgaven undersøger), resultater (hvad du er kommet frem til i redegørelser og analyser) og konklusion. Dit resumé skal stå før indholdsfortegnelsen og ikke optræde i denne.
Vejledning til, hvordan man laver et resumé
[bookmark: _Toc147903450][bookmark: _Toc177375790]
Indholdsfortegnelse 
Opgaven skal forsynes med overskrifter, både til hovedafsnit og til underafsnit.
Overskrifter er ”skilte”, der fortæller, hvad læseren kan finde i afsnittet. Læseren skal kunne bruge dine overskrifter både som orientering og til opslag. Derfor skal du sørge for, at de dækker afsnittets indhold og er præcise.

Det er en god ide at give hoved- og underafsnit numre, især hvis der er mange afsnit.
Nedenfor kan du se et eksempel på en indholdsfortegnelse med markering af afsnit på forskellige niveauer. 

Indholdsfortegnelse 

1. Indledning					1
2. Den engelske kolonisering i Nordamerika			2
2.1 Årsager til kolonisering				2
2.2 Grundlæggelsen af kolonierne i Nordamerika 			4
2.3 Delkonklusion					6
3. Mødet mellem englænderne og indianerne			7
3.1 Mødet mellem Pochahontas og John Smith			7
3.2 Pochahontas liv					9
3.3 Pochahonta i England				11
3.4 Delkonklusion					12
4. Disneys Pochahontas					13
5. Konklusion					15
Litteraturliste					16
Bilag 1-4						17


[bookmark: _Toc177375792]I Word kan en indholdsfortegnelse dannes automatisk under fanen Referencer. Klik her for en videovejledning til, hvordan du laver en automatisk indholdsfortegnelse i Word.
Indledning
Du skal skrive en indledning på ca. en halv side, hvor du præsenterer emnet og din opgaveformulering. Den gode indledning skaber overblik over opgaven og forklarer, hvad man kan læse om på de følgende sider. Indledningen er derfor ofte skrevet, når opgaven er færdig.  Indledningen begrunder også gerne valg af emne. Fx:

For nylig udkom integrationsministeriets nye rapport, der viser, at de mange indsatser mod ghettodannelse tilsyneladende er slået fejl. Der er fortsat uro og høj kriminalitet i områder som Ishøj, Vollsmose og Gellerupparken. Jeg har valgt at arbejde med emnet immigration, fordi jeg vil belyse, hvordan udviklingen i integration i Danmark har været.

Indledningen forklarer også fremgangsmåden i opgaven. Fx:

For at beskrive den danske befolkningssammensætning vil jeg undersøge statistisk materiale samt lave en historisk redegørelse. Dernæst vil jeg undersøge, hvordan forskellige danskere oplever integrationen. Til det har jeg brugt interviews af danskere med anden etnisk baggrund end dansk fra forskellige aldersgrupper og kulturer.

Litteraturhenvisninger 
Litteraturhenvisninger indsættes løbende igennem opgaven. Henvisninger angiver, hvilket materiale en pointe eller en emnefremstilling bygger på, eller hvor et citat kommer fra. Citater efterfølges altid af en litteraturhenvisning.

Litteraturhenvisninger kan udformes på to måde, men det er vigtigt kun at benytte én af dem i opgaven:

Den ene type er parenteshenvisning. Parenteshenvisningen placeres i brødteksten umiddelbart efter det tekststykke, som bygger på (eller citerer) det materiale, der skal henvises til. Formen er følgende: ([forfatterefternavn], [årstal], s.[sidetal]). Et eksempel:

Når jeg skal foretage en personkarakteristik af personerne i Egils saga, springer Egil i øjnene som den helt i teksten dominerende person. Egils saga er da også den saga, der koncentrerer sig mest om kun en enkelt person (Hallberg, 1969, s. 67).

Omme i litteraturlisten vil man så under referencen for Hallberg kunne se præcist, hvilken kilde der er tale om.

Den anden type er fodnotehenvisningen. I stedet for en parentes placeres en fodnote umiddelbart efter det relevante tekststykke. Første gang der i opgaven henvises til et materiale, skrives hele referencen i fodnoten – dvs. med alle de oplysninger, der optræder i litteraturlisten. Derefter skrives kun [forfatterefternavn], [årstal], s. [sidetal], ligesom ved parenteshenvisningen, blot uden parentesen. Et eksempel på en henvisning, der optræder første gang:


Når jeg skal foretage en personkarakteristik af personerne i Egils saga, springer Egil i øjnene som den helt dominerende person. Egils saga er da også den saga, der koncentrerer sig mest om kun en enkelt person.[footnoteRef:1]  [1:  Hallberg, Peter (1969): De islandske sagaer. Gyldendal, 1. udgave, s. 67-70] 


Hvis du senere i opgaven igen henviser til samme materiale, ser referencen således ud:

Som tidligere nævnt er Eigils saga den saga med det største fokus på én person.[footnoteRef:2] [2:  Hallberg (1969), s. 70] 




Hvis der i fodnotehenvisninger henvises til samme materiale flere gange i træk, kan du efter første henvisning i stedet for forfatternavn og årstal skrive Ibid. (som betyder ”samme sted” på latin). Du skal dog stadig angive sidetal, hvis der er tale om en anden side i bogen.

Kommentarfodnoter 
Man kan også bruge fodnoter til at angive korte, nødvendige forklaringer og tilføjelser, som ikke kan flettes ind i den løbende tekst. I nogle tilfælde kan det fx være hensigtsmæssigt at anbringe en begrebsdefinition i en fodnote. I reglen bør en fodnote ikke være flere end 2-3 linjer.
[bookmark: _Toc177375793]Citater
I analysen skal der anvendes citater til at underbygge dine pointer. Citatet kan ikke stå alene: Du skal altid udlede noget af det, kommentere på det og møde det med faglig viden. Afskrivning fra en bog, nettet eller anden opgave – uden at markere det som citat – betragtes som snyd. Når du citerer, gælder følgende regler: 
· Gengiv citatet ordret
· Sæt citationstegn om det citerede, fx ”De fremmedes handel med indbyggerne i Alexandria 
er ikke særlig stor.”
· Udeladelser af ord eller linjer markeres med parentes, fx: ”De fremmedes handel (..) i 
Alexandria er ikke særlig stor”
· Husk litteraturhenvisning efter citat i parentes eller i fodnote (forfatter, årstal, sidetal)

Konklusion
Du skal afslutte din opgave med en konklusion, der skal give svar på de ting, du er blevet bedt om at undersøge i din opgaveformulering. Derfor bør din konklusion have en tydelig sammenhæng med din opgaveformulering og din indledning. 

Din konklusion fremhæver opgavens vigtigste pointer og kan fx opsummere, hvad dine analyser viser, og hvordan analysens resultater hænger sammen med dine redegørelser. Din konklusion kan desuden opsummere, hvad du kan bruge analyserne til i forhold til dit emne.

Der må ikke komme nye ting ind i en konklusion.

Illustrationer, statistik, bilag etc.
Hvis du benytter visuelt materiale som fx figurer eller diagrammer, skal der altid skrives en billedtekst under selve materialet. Billedteksten skal enten understrege det væsentlige i illustrationen eller forklare, hvordan den skal læses. Det sidste er især vigtigt ved figurer, diagrammer, tabeller og skemaer.

Fx
[image: http://www.edmundconway.com/wp-content/uploads/2012/09/unitlabourcosts.jpg]
Indekstal med 2000 som basisår. ”Unit labour costs”, enhedslønomkostninger, betegner den gennemsnitlige udgift til arbejdskraft, det kræver at producere et givent output.


Som alt andet materiale du bruger, skal dine illustrationer forsynes med litteraturhenvisning i form af en fodnote eller i selve figurteksten.
[bookmark: _Toc147903454][bookmark: _Toc177375794]Bilag
Bilag er materiale, som ikke kan eller skal være i den løbende tekst i en opgave. Det kan fx dreje sig om interviewudskrifter, kopier af relevante sider af artikler fra internettet, brochurer, beregninger, undersøgelsesresultater i skemaform etc. Formålet med bilag er at dokumentere og give adgang til noget, man skriver i den løbende tekst.

Hvis du har benyttet tekster fra internettet, fx kildetekster, billeder eller artikler, skal de som alle andre tekster, du har benyttet, opføres i litteraturlisten med adresse, men vedlæg også de relevante sider som bilag. Data på internettet forældes eller opdateres hurtigt, og den, der skal læse din opgave, skal have mulighed for at læse de samme internettekster, som du har anvendt.

Har du valgt at inddrage et musikstykke, en film etc. som er helt central i fx din analyse, skal du sørge for at indsætte et link til det, hvis det ligger gratis tilgængeligt på nettet. Ellers skal du bede it-vejlederen om at hjælpe dig med at gøre filmen tilgængelig for censor og lærer.


Bilag skal være lette at finde frem til og orientere sig i. Giv derfor bilagene et nummer fx Bilag 1. Husk altid at have en præcis henvisning i den løbende tekst til dit bilag i en parentes fx (se bilag 2) eller som fodnote.

[bookmark: _Toc177375795]Litteraturliste
Litteraturlisten skal indeholde alle de titler, der har været brugt i opgaven – og kun dem. Du skal altså ikke anføre titler på bøger, du har læst eller lånt, men ikke benyttet.

Litteraturlisten skal ordnes alfabetisk efter forfatternes efternavn.

Litteraturlistens enkelte referencer udformes forskelligt, alt efter hvilken type materiale der er tale om. Følg nedenstående anvisninger:

Hvis du henviser til en bog
Forfatternavn (efternavn først): Udgivelsesår i parentes: titel og evt. undertitel i kursiv. Forlag, udgave.
Fx
Skov, Jens (1987): Tekstanalyse. Dansklærerforeningen, 1. udgave.

Hvis materialet har en udgiver eller en redaktør, angives denne som ophav. Man sætter dog (udg.) eller (red.) efter forfatternavnet. 

Fx
Hansen, Ib Fischer (m.fl.) (red.) (1987): Litteraturhåndbogen. Gyldendal, 1. udgave.

Som eksemplet her viser, behøver man kun at anføre den første forfatter, hvis værket har flere forfattere: Man tilføjer i så fald (m.fl.)

Hvis du henviser til en artikel fra et tidsskrift eller en antologi:

Forfatternavn (efternavn først) årstal i parentes: Titel på artikel i citationstegn. Fra: Tidsskriftets/antologiens navn i kursiv, tidsskriftets nummer.
Fx
Tøjner, Poul Erik (1985): ”Sprogets død. Om Søren Ulrik Thomsens Poetik”, Fra: Kritik nr. 74, 1985.

Hvis du henviser til en avisartikel:

Skribentens navn (efternavn først) udgivelsesdato i parentes: Artiklens titel i citationstegn, avisens navn i kursiv. 

Fx
Sørensen, Martin Selsøe (2. jan. 2007): ”Den stædige diktator tog fejl”, Information.



[bookmark: _Toc147903456][bookmark: _Toc177375796]Hvis titlen er hentet fra en hjemmeside: 

Skribentens navn (efternavn først), dato for udgivelse eller seneste opdatering: Titel. Lokaliseret [besøgsdato] på (link til hjemmesiden).

Fx
Skov, A. (14. december 1998): Kvalitet på Internet, Lokaliseret den 18. december 2010 på http://www.db.dk/bib/as/kvalikurs.htm

Hvis hjemmesiden ikke angiver skribent, benyttes i stedet hjemmesidens navn:

Wikipedia (16. April 2013): H.C. Andersen. Lokaliseret den 2. juli 2013 på http://da.wikipedia.org/wiki/H.C._Andersen.

Hvis udgivelsestidspunktet ikke er opgivet på hjemmesiden, skrives ”udgivelsestidspunkt ikke angivet” i parentesen efter angivelsen af skribent eller hjemmeside.


Hvis du henviser til en film eller en video: 

Instruktørens navn (efternavn først), årstal i parentes:  filmens titel. Lokaliseret (besøgsdato) på (link).

Fx
Metz, Janus (2010): Armadillo Lokaliseret 13.11.23 på
https://filmcentralen.dk/gymnasiet/film/armadillo

Har du brugt en nyhedsudsendelse:

Udsendelsens navn, dato, klokkeslæt, kanal. Lokaliseret (besøgsdato) på (link).

Fx
TV AVISEN, 21.11.22 kl. 21. DR1. Lokaliseret 13.11.23 på
https://www.dr.dk/drtv/episode/tv-avisen_-landsholdet-dropper-regnbue_armbind_350713

Hvis du har brugt videoer, hvor instruktøren ikke er oplyst, anføres afsenderinstitutionen som instruktør. 

Fx
Rådet for Sikker Trafik (2021): Hjelm har alle dage været en god idé. 
Rådet for Sikker Trafiks YouTube-kanal. Lokaliseret 13.11.2023 på https://video.sikkertrafik.dk/video/66797982/hjelm-har-alle-dage-vaeret-en-god
Layout 
Besvarelsen skal afleveres i klar og læselig form. 
Indholdet i din opgave er det centrale, men tekstens fysiske udformning, layoutet og typografien kan gøre sit til, at indholdet står klarere, tydeligere og mere overskueligt for læseren.

Skriv derfor hele opgaven i samme skrifttype (fx Times Roman) og skriftstørrelse (fx 12), og husk samme linjeafstand (fx 1½). 

Sørg for, at overskrifterne er i samme skrifttype og skriftstørrelse, hvis de er på samme niveau. 
Du kan fx have en overskrift for hele analysen og en række underoverskrifter. Overskriften for abstract, indholdsfortegnelsen, redegørelsesafsnittet, analysedelen, vurderingen, (perspektiveringen), konklusionen og litteraturlisten skal være ens, fx overskrift 1 i Word. Underoverskrifterne skal også være ens, fx overskrift 2 i Word.

Indsættelse af sidetal kan findes under menuen Indsæt.
Indsættelse af sidehoved kan findes under menuen Indsæt. Skriv dit navn og klasse i sidehovedet.

Sprog og korrekturlæsning
Få en anden til at gennemlæse din opgave med henblik på, hvor det halter med forståelsen.
Du kan også prøve at læse din tekst højt. Men det kan ikke erstattet en egentlig korrekturlæsning af dig selv eller en anden med fokus på den sproglige klarhed og korrekthed samt tegnsætning. 

Du skal desuden bruge stavekontrol i Word, men du kan ikke være sikker på, at stavekontrollen fanger alle stavefejl. 

Mangelfuld eller fejlagtig tegnsætning fjerner læserens fokus fra indholdet. Undgå for lange sætninger og vær derfor også opmærksom på punktum.
Om snyd
Det er forbudt at snyde. Følgende betragtes som snyd: 

· Hvis du ikke selv har skrevet opgaven. 
· Hvis der er større eller mindre dele af opgaven, som du ikke selv har skrevet. 
· Hvis du har skrevet sætninger eller afsnit af fra en kilde og ikke har angivet, hvor det er citeret fra.
· Hvis du laver en let omskrivning af en tekst (f.eks. ved at udskifte få ord).

